05/08/2014 | Administración LocalMunicipal
Carballo
Anuncio de aprobación definitiva da Ordenanza municipal reguladora da protección dos camiños e vías públicas municipais en relación coas operacións forestais e similares no termo municipal de Carballo (A Coruña)

O Pleno municipal, en sesión ordinaria celebrada o 26 de maio de 2014, aprobou inicialmente a Ordenanza municipal reguladora da protección dos camiños e vías públicas municipais en relación coas operacións forestais e similares no termo municipal de Carballo. O anuncio de aprobación inicial do acordo foi publicado no BOP n.º 106, do 5 de xuño de 2014, a efectos de examinar o expediente e presentar as alegacións que se estimasen oportunas. Durante o prazo regulamentario foron presentadas alegacións. Ditas alegacións foron resoltas polo pleno municipal en sesión ordinaria celebrada o 28 de xullo de 2014. Por todo o anterior, o Pleno Municipal aprobou definitivamente a Ordenanza reguladora da protección dos camiños e vías públicas municipais en relación coas operacións forestais e similares do Concello de Carballo. Ordénase a inserción do anuncio do acordo de aprobación definitiva e o texto íntegro da Ordenanza no Boletín Oficial da Provincia e no taboleiro de anuncios do Concello, entrando en vigor segundo o previsto no artigo 70.2 da Lei 7/1985, do 2 de abril, reguladora das bases de réxime local. Unha vez entrada en vigor a presente Ordenanza, quedará derrogada a Ordenanza fiscal e administrativa n.º 27, reguladora da corta forestal e da taxa por depósito de carga e transporte de madeira de corta, publicada no BOP n.º 238, do 15 de outubro de 2004. Carballo, 29 de xullo de 2014. O alcalde D. Evencio Ferrero Rodríguez ANEXO ORDENANZA MUNICIPAL REGULADORA DA PROTECCIÓN DOS CAMIÑOS E VÍAS PÚBLICAS MUNICIPAIS EN RELACIÓN COAS OPERACIÓNS FORESTAIS E SIMILARES Exposición de motivos Esta ordenanza ten como finalidade a de velar pola debida conservación dos camiños e vías públicas municipais, en relación cos danos e desperfectos que poden sufrir os mesmos, como consecuencia das operacións de saca de madeira e usos equiparables, comprendéndose dentro desta tanto as operacións preparatorias da corta da madeira como as posteriores. Resulta tamén prioritario o interese en protexer as persoas, vivendas e outras edificacións nos supostos de incendios forestais; e para elo é esencial que as vías de acceso ás zonas forestais se atopen sempre en perfecto estado. O uso dos camiños e vías públicas municipais en condicións óptimas é un dereito de toda a comunidade de usuarios, e esixe dunha intervención administrativa que regule as condicións nas que se deben de realizar as operacións de saca de madeira nos montes e parcelas do Concello, tanto públicos como privados, xa que son moi frecuentes os danos e desperfectos que ás veces ocasionan estas actividades nos nosos camiños. Trátase, en definitiva, con esta ordenanza, de facer compatible a actividade de aproveitamento forestal coa preservación do medio natural, a protección paisaxística, a conservación dos camiños e a seguridade vial. A regulamentación por medio da presente ordenanza das operacións de saca de madeira fundaméntase no uso das competencias que lle atribúen ao Concello os artigos 25.2. d) e 84 da Lei 7/1985, do 2 de abril, reguladora das bases do réxime local; os artigos 6, 80.2. d) e 286 e seguintes da Lei 5/1997, do 22 de xullo, de administración local de Galicia; e os artigos 74 e seguintes do R. D. 1372/1986, do 13 de xuño, polo que se aproba o Regulamento de bens das corporacións locais. Artigo 1.–Obxecto. A presente Ordenanza ten por obxecto a protección e conservación dos camiños e vías públicas municipais, fronte aos danos e desperfectos que poden sufrir os mesmos como consecuencia das sacas de madeira ou outros usos (susceptibles de danar as vías e camiños municipais) que se produzan dentro do termo municipal. Artigo 2.–Ámbito de aplicación.1. A presente ordenanza é de aplicación ás operacións de saca e outras relacionadas co ámbito forestal. Para os efectos desta ordenanza, enténdese por operacións de saca de madeira a totalidade das que se desenvolvan para a obtención de madeira de tala, tanto as previas á corta de madeira (desprazamento de vehículos e/ou maquinaria, preparación dos terreos, accesos ás fincas) como as posteriores (preparación, depósito, carga e transporte). 2. Inclúense no ámbito da presente ordenanza outras operacións ou usos susceptibles de danar as vías e camiños municipais, valoradas polos servizos técnicos en base aos pertinentes informes policiais.2. Quedan excluídas do ámbito de aplicación desta ordenanza: – As talas puntuais de exemplares de árbores illadas – As podas e refaldes en plantacións forestais – O clareo de rebrotes de cepa de menos de tres anos – Os traballos de desbroce e limpeza de predios – As talas que teñan por finalidade os aproveitamentos para uso doméstico con vehículos agrícolas. – A eliminación dunha situación de perigo para persoas ou bens. Artigo 3.–Comunicación previa.1.– Aos sos e únicos efectos de garantir a preservación do medio ambiente e da conservación dos camiños e pistas municipais, é obrigatoria a comunicación de tala por parte da persoa física ou xurídica que actúe en calidade de madeireiro, cunha antelación mínima de oito días hábiles, sen prexuízo da obtención doutras autorizacións sectoriais que sexan necesarias para a tala das plantacións forestais. A comunicación realizada ao Concello de Carballo non eximirá da obriga de obter os restantes permisos e licenzas que resulten procedentes conforme á normativa sectorial.2.–Na comunicación de tala, deberá constar: – Identificación do propietario do monte e do madeireiro, con designación do representante deste no suposto de ser unha persoa xurídica. – Especie da madeira obxecto de tala, así como toneladas a extraer. – Identificación nun plano do catastro ou do SIXPAC do monte afectado e referencia catastral do mesmo, así como indicación do lugar de depósito e viais a utilizar para o transporte da madeira, debendo ter en conta a tal efecto o sinalado no art.28 da Lei 3/2007, de incendios de Galicia. – Identificación da/s empresa/s encargada/s da tala, depósito, carga e transporte da madeira (razón social, N. I. F., vehículos cos que se van a realizar as operacións de depósito, carga e transporte así como a indicación da súa marca, modelo, matrícula e peso máximo autorizado). – Xustificante da solicitude de permiso de tala achegado previamente ante a Consellería competente en materia forestal, segundo modelo oficial. – Xustificante do depósito da garantía.3.–De calquera xeito, poderase facer unha comunicación de tala para varios montes ou parcelas catastrais, cando os traballos vaian a efectuarse de forma simultánea, debendo constar os datos de cada unha das parcelas nas que se vaia a realizar a tala, e será o madeireiro encargado da tala o responsable dos desperfectos ocasionados nos viais de acceso aos lugares de tala, como consecuencia tanto da mesma como do depósito, carga e transporte da madeira, quedando obrigado á reparación dos mesmos, incluíndo a limpeza e retirada dos restos forestais resultantes. No suposto de non ser identificado o madeireiro, será responsable o propietario do monte ou da parcela catastral.4.–Previamente ao inicio dos traballos, o madeireiro deberá presentar no rexistro municipal a comunicación de tala, co obxecto de que os Servizo Técnicos municipais inspeccionen os viais e accesos aos montes que vaian ser utilizados, ou ben a Policía Municipal, constate neste suposto a realidade física da vía.5.–As vías públicas non se poderán utilizar para almacenamento da madeira, aínda que se autoricen as operacións para a súa carga. No suposto de referirse a vías de titularidade da Xunta de Galicia, Ministerio de Fomento ou da Deputación Provincial da Coruña, con carácter previo deberá obter autorización destes organismos. Non obstante, as cunetas quedarán sempre limpas e en bo estado de utilización.6. Unha vez presentada a solicitude e a documentación completa, os servizos técnicos urbanísticos municipais ou ben os funcionarios da Policía Local comprobarán, en compañía dos solicitantes, o estado físico dos camiños e vías que vaian ser utilizados, obtendo as fotografías que sexan pertinentes para acreditar a súa realidade física. Unha vez realizada a inspección e á vista do informe pertinente o Concello comunicará, ao promotor o prazo para realizar os traballos.7. O Concello, excepcionalmente, poderá denegar ou limitar o acceso e/ou o depósito por calquera das vías ou zonas indicadas no escrito de comunicación previa, de forma motivada, tendo en conta o seu estado, a resistencia do seu firme, a súa ubicación, a súa utilización na data solicitada para outros fins, ou calquera outra causa xustificada.8. No caso de que nas operacións de depósito, carga e transporte interveñan vehículos de empresas distintas á que se encarga da tala, estarán obrigados a subrogalos na súa fianza, ou ben a que a deposite a propia empresa de transporte. En caso contrario, a persoa ou empresa encargada da tala, será responsable directa dos danos ocasionados nas vías públicas municipais ou a terceiros que circulen por elas como consecuencia das operacións de depósito, carga e transporte da madeira da tala. Artigo 4.–Requisitos e obrigas.1. Son obrigas do madeireiro encargado de realizar as operacións de saca da madeira as seguintes: – Presentar nas oficinas municipais o escrito de comunicación previa nos termos indicados no artigo anterior. – Sinalizar os viais situados nas zonas de extracción e depósito da madeira, conforme ao establecido na normativa vixente en materia de tráfico, circulación e seguridade vial. – Limpar, retirar ou eliminar os residuos procedentes da corta da madeira e das operacións de carga e almacenamento, de xeito que as pistas, camiños ou espazos públicos queden en todo momento no mesmo estado de limpeza e conservación que tiñan antes de levarse a cabo esas operacións. Esta obriga deberá cumprirse todos os días ao final da xornada de traballo. – Limpar as superficies dos montes e terreos forestais de xeito que non queden restos ou materiais que poidan constituír risco de incendio. – Repor ao seu estado anterior as ramplas abertas para facilitar o acceso ás fincas ou montes. – Responder dos danos e desperfectos ocasionados nos lugares da tala, viais de acceso, instalacións e demais infraestructuras, como consecuencia da realización das actividades de saca de madeira. – Constituír a garantía a prol do Concello, conforme ao establecido nesta ordenanza. – Os depósitos de rolla, ramas ou podalla non poderán invadir a zona de circulación, tanto de vehículos como de persoas, nin menoscabar a funcionalidade das cunetas, bueiro, canalizacións, pontes ou calquera outra infraestrutura auxiliar ou anexa ao viario, nin supoñer risco para os usuarios da vía. – Deberán adoptarse as medidas oportunas para que as vías municipais, polas que se fai o transporte da madeira, estean en todo momento libres de ramas, podalla, barro ou calquera outro elemento que supoña risco para os usuarios da vía.2. Non poderán levar a cabo as actividades reguladas na presente ordenanza, no ámbito do territorio do Concello da Carballo, as persoas físicas ou xurídicas que manteñan débedas derivadas de expedientes abertos en cumprimento dos preceptos da presente ordenanza ata a conclusión do expediente ou a liquidación dos importes pendentes.3. En caso de que o madeireiro incumpra algunha das obrigas contidas na presente ordenanza, o Concello requirirao para o seu cumprimento, outorgándolle o prazo máximo de quince días hábiles. Cando o madeireiro non puidera ser identificado, serán responsables do cumprimento desas obrigas os propietarios dos montes e/ou parcelas de que se trate.4. O disposto no apartado anterior deste artigo, enténdese sen prexuízo da imposición das sancións que correspondan polos incumprimentos desta ordenanza.5. En ningún caso poderá iniciarse os traballos de tala, sen contar previamente coa autorización sectorial correspondente, cando ás parcelas obxecto da actuación, estean afectadas pola normativa sectorial de augas, patrimonio, estradas ou calquera outra que resulte de aplicación 6. As vías públicas non se poderán utilizar para almacenamento da madeira, aínda que se autoricen as operacións para a súa carga, solicitando de ser o caso, o permiso municipal correspondente de ocupación de vía pública municipal, quedando suxeita no caso de existir ás taxas correspondentes. No suposto de referirse á vías de titularidade da Xunta de Galicia, Ministerio de Fomento ou da Deputación Provincial da Coruña, con carácter previo deberá obter autorización destes organismos. Non obstante, as cunetas quedarán sempre limpas e en bo estado de utilización. Artigo 5.–Garantías.1. Os responsables das cortas establecerán unha fianza a favor do Concello, en calquera das formas establecidas no Texto Refundido da Lei de Contratos del Sector Público, aprobado por Real Decreto Lexislativo 3/2011, de 14 de novembro, por importe de 3.000,00 €, co obxecto de responder diante de posibles danos non reparados voluntariamente; a contía será fixada polo servizo técnico municipal. En ningún caso se poderán realizar as operacións de corta sen ter constituido previamente a fianza e tela depositado no Concello.2. En caso de incumprimento, por ocasionarse desperfectos nas vías, servizos e infraestructuras públicas municipais, o Concello procederá de conformidade co establecido nos apartados 3.º e 4.º do artigo 4 desta ordenanza. Transcorrido ese prazo sen que se de cumprimento ao requirimento, o Concello acordará a realización dos traballos que sexan necesarios, a costa do obrigado, sobre o importe da garantía depositada. Neste suposto, deberá depositar unha nova garantía para responder por futuras actuacións/operacións.3. Cando as cantidades depositadas en concepto de garantía resulten insuficientes para sufragar os traballos mencionados no parágrafo anterior, recadarase a diferencia en concepto de ingreso de dereito público. Todo elo sen prexuízo da imposición das sancións que correspondan polo incumprimento desta ordenanza. Artigo 6.–Réxime sancionador. O incumprimento do disposto na presente ordenanza sancionarase segundo o establecido nos seguintes artigos, ao abeiro do título XI da Lei 7/1985, de 2 de abril, reguladora desa Bases de Réxime Local. O procedemento someterase ao establecido no Real Decreto 1398/1993, de 4 de agosto, polo que se aproba o Regulamento do procedemento para o exercicio da Potestade Sancionadora. Artigo 7.–Infraccións. As infracción administrativas desta ordenanza tipifícanse en leves, graves e moi graves: 1. Constitúen infraccións moi graves: a) Actuacións de deterioro grave e relevante das vías e camiños municipais que non permitan a circulación de vehículos. b) Efectuar desprazamentos de terra que polas súas características deban ser considerados como movementos de terra. c) Usar as vías públicas para almacén ou depósito da madeira de forma que supoñan un risco para os usuarios da vía. d) A non adopción das medidas oportunas para que as vías municipais, polas que se fai o transporte da madeira, estean en todo momento libres de ramas, podalla, barro ou calquera outro elemento que supoña risco para os usuarios da vía. e) Os depósitos de rolla, ramas ou podalla que invadan a zona de circulación, tanto de vehículos como de persoas, menoscaben a funcionalidade das cunetas, bueiro, canalizacións, pontes ou calquera outra infraestrutura auxiliar ou anexa ao viario, ou supoñan risco para os usuarios da vía. f) A reincidencia na comisión de dúas infraccións graves da mesma natureza, no prazo dun ano.2. Constitúen infraccións graves: a) Actuacións que supoñan o deterioro das vías e camiños municipais. b) Non proceder á reparación dos danos e/ou limpeza dos restos forestais dentro do prazo sinalado de quince días hábiles, contados a partir do día seguinte da notificación do requirimento municipal. c) A realización de ditas actividades sen o previo depósito da garantía no importe que corresponda. d) Non achegar ou falsear os datos que se esixen segundo o artigo 3 desta ordenanza. e) A realización dos traballos de tala sendo denegada previamente a utilización da vía pública para a realización dos mesmos. f) Obstruír a acción inspectora ou investigadora da Policía Local ou técnicos municipais. g) O depósito de madeira nas vías públicas e o vertido dos residuos procedentes das operacións reguladas na presente ordenanza en lugares non autorizados expresamente para elo. h) A reincidencia na comisión de dúas infraccións leves da mesma natureza, no prazo dun ano.3. Constitúen infraccións leves: a) Non achegar a documentación requirida antes de efectuar a tala da madeira. b) A non comunicación da tala por parte do madeireiro no prazo sinalado. c) O incumprimento polo propietario do monte ou parcela da obriga de identificar ao madeireiro. d) A realización das actividades reguladas na presente ordenanza, no ámbito do territorio do Concello da Carballo, polas persoas físicas ou xurídicas que manteñan débedas derivadas de expedientes abertos por incumprimento dos preceptos da presente ordenanza. e) No caso de que nas operacións de depósito, carga e transporte interveñan vehículos de empresas distintas á que se encarga da tala, o incumprimento desta da obriga de subrogalos na súa fianza, ou non constituír unha fianza distinta a propia empresa de transporte. f) Calquera acción ou omisión que infrinxa as disposicións desta ordenanza e non estea tipificada expresamente nela como moi grave ou grave.4. Sen prexuízo da sanción administrativa que se impuxera, quen infrinxa a presente ordenanza terá a obriga de repoñer e restaurar as cosas ao ser e estado anteriores (reparación e limpeza) a infracción cometida e dos danos e prexuízos causados, na forma e condicións establecidas polo órgano que impuxo a sanción. A tal fin a resolución sancionadora determinará o contido desta obriga, así como o prazo para a su execución.5. A prescrición de infraccións e sancións non afectará á obriga de repoñer ou restaurar as cousas a su ser e estado primitivo, nin a de indemnizar polos danos e prexuízos causados. Artigo 8.–Responsables.1. Serán responsables das infraccións sinaladas no artigo anterior as persoas físicas e xurídicas que as cometan en calidade de madeireiros.2. Os propietarios dos montes e/ou parcelas serán responsables das infraccións de que se trate no suposto de non identificar aos madeireiros, unha vez sexan requiridos polo Concello, e transcorrido o prazo de dez días hábiles a contar dende o seguinte ao da recepción do requirimento. Artigo 9.–Sancións.1. As infraccións administrativas sancionaranse con multa nas seguintes contías: Infracción leve: ata 750 €. Infracción grave: de 751 a 1.500 €. Infracción moi grave: de 1501 a 3.000 €. 3. A imposición das sancións pecuniarias anteriormente sinaladas, non eximirá aos responsables dos feitos de repoñer a realidade física alterada, e de realizar os traballos de reparación e limpeza que a tal fin sexan sinalados na resolución que se dite. Disposición final. A presente ordenanza entrará en vigor a partir do día seguinte ao da súa publicación no Boletín Oficial da Provincia da Coruña, e transcorrido o prazo previsto no art.65.2.º da Lei 7/1985, do 2 de abril, reguladora das bases de réxime local. Disposición derrogatoria. A partir da entrada en vigor da presente Ordenanza municipal queda derrogada a Ordenanza fiscal e administrativa n.º 27, reguladora da corta forestal e da taxa por depósito de carga e transporte de madeira de corta, publicada no BOP n.º 238, do 15 de outubro de 2004.